- Дешхьалхе
- Хастам бу АллахIана, хIара дуьне а, хIокху дуьнена тIера адамаш а кхоьллина волчу. Хастам бу Цунна, Адам - пайхамар - Делера салам - маршалла хуьлда цунна - кхолла а кхоьллина, цунах схьа Хьава а кхоьллина, тIаккха цунах пайхамар а вина, цуьнан тIаьхьенах схьа хIара дерриг адамаш даьхна волчу. Хастам бу Цунна, адамаш Ша кхуллучу хенахь, уггар хазчу, уггар дикчу куьцехь кхолларна, адамашна Цо хьекъал даларна. Хастам бу Цунна, адамашна Ша вовзийтарна, Ша кхоьллинчу хIуманашца царна Шен возалла а, сийлахьалла а, лакхалла а гайтарна. Хастам бу цунна, адамашна юкъахь Цо пайхамарш а, элчанаш а гIитторна, Ша вовза а, Шена Iибадат дан а некъ цаьрга кховдорна. Юха а хастам бу Цунна, уггар хьалхара пайхамар Адам варе терра, уггар тIаьххьара пайхамар вайн Пайхамар Мухьаммад варна - Делера салават а, салам а хуьлда цаьршинна шинненна а -. Цкъа а чекхбер боцу хастам бу Цунна, и пайхамарш беллачул тIаьхьа а Шен дин Шен лайшна юкъахь дисийтархьама Iелам - нахана Iилма а делла, церах пайхамарийн верасаш барна. Хастам бу АллахIана, цу Iелам - нахе вайна Шен динан некъ Цо схьагайтийтарна, вай цаьрга нисдаларе дерзадайтарна, къемат - де кхаччалц цаьрца хIара дин Цо вайна лардарна.
- Делера салават а, салам - маршалла а хуьлда Делан Элчанна Мухьаммад - пайхамарна, Делан лайна, элчанийн элана, пайхамарийн мохIурна, Делан уггар воккхачу эвлаяна. Цул тIаьхьа салам - маршалла хуьлда цуьнан цIенчу - дикчу охIлунна, цуьнан асхьабашна, къемат - де кхаччалц цунна тIаьхьа мел ваьзначунна.
- ХIара жайна - Дала хьуна а, суна а хIокхунах пайда бойла - Имам ГIазалис яздинчу дуккха а жайнех цхьаъ ду. Дуьххьала дIа ас хьоьга бакъдерг аьлча, хIара санна жайна ас хIинццалц схьа дешна дац. Дукха хан йара ас сайн синна а, дегIана а шинне цхьатерра некъ лоьху. Вайна ма - хаара, хIора стеган Ийман лахлуш а, хьаладолуш а ду. Ткъа иза лахделча хьаладаккха бахьанаш лело деза. Ишттачу бахьанех карийра суна хIара жайна. Кху тIехь долу Iилманан пайданаш дацара суна кхуьнца коьрта гинарш. ХIокхо Iилманан пайданаш а, Ийман хьаладоккху бахьанаш а цхьаьнатоьхна хилар дара, хIокху жайни чохь синна тоам а, синпаргIатонна тIевуьгу некъ а хилар дара. Хаац суна, Iаьрбийн маттара кхечу матте дехьадаьлча иштта мерза чам ца хила а мега кхуьнан, делахь а, цу марзонан цхьа дакъа доцуш ца дисарга дог доху ас.
- ХIара жайна Имам ГIазалис мутаIеламана яздина ду, бусалба дин Iамо волалуш волчунна яздина ду. Делахь а, хIара жайна цхьана мутаIеламана бен пайденна хилла ца Iаш, дуьненан Iилма Iамош волчунна а, юкъарчу дахарца вехаш волчу хIора бусалба стагна а пайде хир ду аьлла хета суна. Бусалба динан Iилманаш Iамош волчунна гойтур ду хIокхо, нахе диканиг де алале а, вониг ма де алале а хьалха ша дан дезарг, ша Делаца нисйан еза юкъаметтиг. Дуьненан Iилманаш Iамош волчунна гIо дийр ду хIокхо Ийман лах ца далийта, хIокхо довзуьйтур ду цунна коьрта - коьрта цо лардан дезаш долу динан а, дуьненан а гIиллакхаш. Оццу кепара пайда бийр бу хIокхо - Дала мукъалахь - шен юкъарчу дахарца вехаш волчунна а.
- Сайн ницкъ ма - кхоччу, хазчу мукъамца хIара жайна хьоьга кховдо хьаьжира со, кхачамбацаршна Деле гечдар а доьхуш, хьоьга бехке ца ларар а доьхуш. Имам ГIазалин «Нисваларан юьхь» жайна чекхдаьлча, ас сайгара тIетуьйхира ламаз